புதிய பயங்கரவாதச் சட்டத்தின் கீழ் விபரிக்கப்பட்டிருக்கும் குற்றச்செயல்கள் பரந்த தெளிவற்ற வரையறுக்கப்படாத தன்மையைக் கொண்டவையாகும். உதாரணத்திற்கு, “அத்தியாவசிய சேவைகள் அல்லது வழங்கல்களுக்குப் பாரதூரமான முட்டுக்கட்டையிடுதல் அல்லது சேதம் விளைவித்தல்”, “ஏதேனும் அத்தியாவசியச் சேவையுடன் அல்லது வழங்கலுடன் இணைந்துள்ள ஏதேனும் கூர்ந்த உட்கட்டமைப்புக்கு அல்லது தகவுப்பொருத்தச் செயலிடத்துக்கு முட்டுக்கட்டையிடுதல் அல்லது சேதம் விளைவித்தல் அல்லது அவற்றுடன் தலையிடுதல்” ஆகிய செயற்பாடுகள் மூலம் “ஏதேனும் செயலைச் செய்வதற்கு அல்லது செய்யாது விடுவதற்கு இலங்கை அரசாங்கத்தை பிழையான முறையில் அல்லது சட்டமுறையற்ற வகையில் வலுக்கட்டாயப்படுத்துகின்ற” நடவடிக்கைகளில் ஈடுபடுகின்றமை குற்றங்களாக குறிப்பிடப்பட்டுள்ளன.